
Se luminase bine afară. Şi colac peste pupăză, câinele ăla lătra într-una. 

Trase cearceaşul peste cap, încercând să mai doarmă puţin. Nu vroia să rateze plăcerea patului 
într-o zi de sâmbătă. Şi apoi, de ce s-ar trezi? 

Zgomotul de-afară se pierdu undeva departe. Şi o revăzu pe Ileana, în faţa şcolii, cu faţa 
amuzată, aşa cum o lăsase ieri la prânz. Ştia că este în semi-visul lui matinal, de dinainte de 
sculare, pe care de obicei îl controla fără probleme. Dar acum, sentimentul de ruşine era prea 
puternic, mai tare ca el. 



Ce o să facă el de acum încolo? în visele lui din ultimele luni, principalul personaj era Ileana. Se 
decisese cu puţin timp în urmă să îi spună. Să fie prieteni. 


Ileana răsese amuzată, şi îi spusese că are o mulţime de prieteni, aşa că nu avea nimic împotrivă 
să mai aibă unul în plus. Pe Facebook. 

- Nu am intrat niciodată pe Facebook, îi răspunsese Dan. Şi apoi, nu despre asta este vorba. Eu 
vorbesc despre o prietenie reală. Vreau să ne plimbăm împreună seara târziu, ţinându-ne de 
mână. Să vorbim despre nimicuri şi despre cum vom schimba lumea împreună, să râdem, şi apoi 
să tăcem. Mi-ar place să tac împreună cu tine. 

- Dane, eşti băiat de treabă, dar nu am timp de aşa ceva. Am problemele mele. Dar mă găseşti 
oricând pe Facebook, e suficient să cauţi numele meu. Deşi mai sunt câteva fete cu acelaşi nume, 
eu sunt singura de la noi, şi apoi mi-am pus o poză din excursia de anul trecut în care ai fost şi tu, 
o să mă recunoşti. 

Dan nu spusese nimic, lăsase capul în jos şi plecase abătut. Lumea lui se prăbuşise. 

Pe Facebook nu intrase niciodată, şi nici nu avea de gând. Un loc al celor care nu au ce face. în 
visul lui matinal, încercă să se imagineze pe Facebook. Dar îi fu imposibil. Nu are nimic comun 
cu toţi pierde-vară ăia din reţelele sociale. 

* * * 

- Dane, scularea, e 10! 

Dan auzi ca prin ceaţă strigarea mamei lui. 

- Mai stau puţin, mamă. 

Se întoarse cu voluptate pe partea cealaltă, având grijă să rămînă acoperit pînă peste cap cu 
cearceaful. Dar mirosul de pâine prăjită şi omletă răzbi prin cearceaf. Mai încercă să reziste vreo 
două minute, după care aruncă brusc cearceaful într-o parte şi sări din pat. La baie, deşi afară era 
cald şi frumos, i se păru că e răcoare, iar apa prea rece. Mai mult se stropi decât să se spele, se 
frecă bine cu prosopul, şi se îndreptă rapid spre bucătărie. 

Mâncă rapid şi cu poftă, şi se duse în cameră să se echipeze pentru meciul de fotbal care urma să 
aibă loc la 12.00 contra clasei rivale. Dar brusc îşi aduse aminte de Ileana, şi îi pieri orice chef de 
fotbal. Se trânti în pat, cu ochii în tavan. Ce va face de acum încolo? Mai are vreun sens viaţa 
lui? 

Renunţă la fotbal, oricum nu avea chef de joc. Rămase în pijamale, se apropie de fereastră şi 
privi pierdut în depărtare, preţ de cîteva minute. îl trezi din reverie cei doi cocoşi, care începură 
să se bată scoţând strigăte stridente. Se enervă. Aveau o mulţime de găini, ce nu le convenea?! 



Se duse din obişnuinţă la birou, se aşeză pe scaun şi îşi roti privirea încercând să înţeleagă ce 
caută el acolo. Ochii îi căzură pe manualul de matematică. îşi aduse aminte că aveau de rezolvat 
câteva probleme complexe pentru luni. întinse mâna şi luă caietul, dar îi scăpă din mână şi îi 
căzu pe laptopul închis. 

înainte de a se apuca de teme, s-ar concentra mai bine dacă ar citi mai întâi câteva articole pe net. 
Trase laptopul spre el, îl deschise şi aşteptă să se încarce. 

D.T. - Aşa semna el toate comentariile la articolele care i se păreau interesante şi unde simţea că 
are ceva de spus. De la Dan Teodorescu. Dar D.T. poate fi orice. De exemplu, Dorian Townsend. 
Da, e o idee. Poate fi Dorian Townsend, un ins oarecare. Aşa îşi poate exprima orice idee fără 
teama de a fi luat în derâdere în viaţa reală. Dorin Tănase va fi un alt om. Unul mult mai decis în 
opinii, mai direct. 

Dar dacă ar aplica deghizarea asta şi pe Facebook. Să îşi facă un cont? 

Dan rămase pe gânduri, cu mâna ridicată în aer. 

